“เทคโน เมดิคัล” พร้อมเทรด 31 ส.ค.นี้ เล็งขยายธุรกิจรองรับสังคมผู้สูงวัย
“เทคโน เมดิคัล” หรือ TM ผู้นำเข้าและเป็นตัวแทนจำหน่ายเครื่องมือแพทย์และอุปกรณ์ทางการแพทย์ และวัสดุสิ้นเปลืองที่ใช้ในการแพทย์ ลั่นรายได้ปีนี้โต 600 ลบ. เล็งขยายธุรกิจรองรับสังคมผู้สูงวัย พร้อมเทรด mai 31 ส.ค.นี้ โดยมี บริษัท แอสเซท โปร แมเนจเม้นท์ จำกัด
23 ส.ค. 2559

นายแพทย์ศุกพงษ์ จรรโลงบุตร ประธานบริหาร บริษัท เทคโน เมดิคัล จำกัด (มหาชน) หรือ TM เปิดเผยว่า บริษัทคาดว่าผลประกอบการยังมีแนวโน้มการเติบโตอย่างต่อเนื่อง โดยในปีนี้คาดว่าจะมีรายได้เติบโตขึ้นเป็น 600 ล้านบาท จากปี 58 ที่มีรายได้ 510 ล้านบาท โดยรายได้หลักมาจากสินค้าวัสดุสิ้นเปลืองที่ใช้ในกระบวนการทางการแพทย์ในรูปแบบต่างๆ ขณะที่อัตรากำไรขั้นต้นรักษาไว้ในระดับเฉลี่ย 40-50% และอัตรากำไรสุทธิ 5-8% ซึ่งทำให้คาดว่ากำไรสุทธิจะเติบโตตามรายได้
“รายได้ในไตรมาส 1 เติบโตไปแล้วกว่า 30% ครึ่งปีหลังมีแนวโน้มที่จะเติบโตได้ดีขึ้น ปีนี้โดยรวมก็น่าจะเติบโตในเกณฑ์ค่อนข้างดี”นายแพทย์ศุภพงษ์ กล่าว
อนึ่ง งวด 6 เดือนแรกของปี 59 บริษัทมีรายได้จากการขายอยู่ที่ 269.95 ล้านบาท กำไรสุทธิ 12.70 ล้านบาท จากช่วงเดียวกันของปีก่อนที่มีรายได้ 221.53 ล้านบาท และกำไรสุทธิ 16.09 ล้านบาท
โดยบริษัทวางเป้าหมายพัฒนาสินค้าไปสู่กลุ่มผู้สูงวัยสอดคล้องสภาพสังคมที่เปลี่ยนไป เล็งประเดิมให้เช่าเตียงผู้ป่วยขยายวงออกจากลูกค้าหลักในกลุ่มโรงพยาบาลไปสู่ตลาดระดับบ้านเรือน พร้อมมองโอกาสสินค้านวัตกรรมทางการแพทย์อื่นๆ เพื่อเป็นการต่อยอดธุรกิจหลักในการจัดจำหน่ายอุปกรณ์และเครื่องมือแพทย์ที่ยังเติบโตต่อเนื่อง พร้อมแล้วสำหรับการเข้าตลาดหลักทรัพย์ เอ็ม เอ ไอ (mai) วันที่ 31 ส.ค. ระดมทุนก้อนใหญ่ผ่านการเสนอขายหุ้นเพิ่มทุนต่อประชาชนทั่วไปครั้งแรก (IPO) เพื่อนำมาใช้ขยายธุรกิจทั้งในประเทศและมองโอกาสขยายไปสู่ตลาด CLMV
ทั้งนี้บริษัทอยู่ระหว่างการเตรียมแผนธุรกิจเพื่อขยายกลุ่มสินค้ารองรับสังคมผู้สูงวัย ซึ่งเป็นสินค้าที่เกี่ยวข้องกับอุปกรณ์และเครื่องมือแพทย์ ทั้งสินค้าที่มีความจำเป็น และสินค้านวัตกรรมใหม่ๆ ที่ช่วยในการดำรงชีวิตของผู้สูงอายุ โดยอาศัยตัวอย่างในต่างประเทศร่วมด้วย เช่น เบื้องต้นมีแนวคิดที่จะนำเตียงผู้ป่วยที่ทำงานด้านไฟฟ้าที่มีราคาสูงมาให้เช่าตามบ้านพักอาศัย หรือการร่วมพัฒนาสินค้าร่วมกับผู้วิจัยคิดค้นนวัตกรรมใหม่ๆ เพื่อนำเสนอสู่ตลาด เช่น ผ้าอ้อมสำเร็จรูป หรือ อุปกรณ์ที่มีเทคโนโลยีสูงในการดูแลผู้สูงวัย
“เราอยากจะทำสินค้าผู้สูงวัยแบบครบวงจร เริ่มจากการให้เช่าเตียงผู้ป่วยไฟฟ้าที่คุณภาพดี ซึ่งราคาเป็นแสน จะซื้อมาใช้อาจจะไม่คุ้ม เพราะถ้าหายป่วยก็ไม่รู้จะเอาไปไว้ไหน เราก็ให้เช่าถ้าเลิกใช้ก็ส่งคืนเราก็มาปรับปรุงแล้วให้เช่าต่อ หรืออย่างผ้าอ้อมสำหรับผู้สูงวัยที่จะต้องออกแบบให้เหมาะกับการใช้งานเป็นการเฉพาะ เป็นสินค้าอีกตัวที่เราสนใจจะผลิตออกมาขาย” นางสุนทรี กล่าว
โดยการขยายธุรกิจดังกล่าวจะเป็นการขยายตลาดจากตลาดหลักเดิมที่บริษัทเน้นขายสินค้าโดยตรงให้กับโรงพยาบาล ซึ่งบริษัทเป็นผู้นำเข้าและเป็นตัวแทนจำหน่ายเครื่องมือ และอุปกรณ์ทางการแพทย์แบรนด์ชั้นนำของโลกรวม 26 ราย จาก 12 ประเทศ ให้กับสถานพยาบาลชั้นนำในประเทศ ทั้งโรงพยาบาลรัฐบาล โรงพยาบาลเอกชน และคลินิก
สำหรับมีรายได้หลักของบริษัทมาจากการจำหน่ายเครื่องมือและอุปกรณ์ทางการแพทย์ ซึ่งสามารถแบ่งผลิตภัณฑ์ที่บริษัทจัดจำหน่ายออกเป็น 4 กลุ่มหลัก ได้แก่ 1.อุปกรณ์ทางการแพทย์และวัสดุสิ้นเปลืองที่ใช้ในห้องผ่าตัด 2.อุปกรณ์ทางการแพทย์สิ้นเปลืองที่ใช้ในหน่วยจ่ายกลางของโรงพยาบาล 3.อุปกรณ์ทางการแพทย์และวัสดุสิ้นเปลืองที่ใช้ในห้องปฏิบัติการ และธนาคารเลือด และ 4.อุปกรณ์ และเครื่องมือแพทย์เฉพาะทางเกี่ยวกับการผ่าตัดหัวใจ และเครื่องมือผ่าตัดทั่วไป โดยทั้งหมดมีสินค้ามากกว่า 1 หมื่นรายการ
ขณะที่ปัจจุบันบริษัทนำเข้าสินค้าจากต่างประเทศเป็นหลักกว่า 90% ส่วนที่เหลือมีทั้งการจ้างโรงงานในต่างประเทศผลิตสินค้า (OEM) และบางส่วนจ้างผู้ผลิตในประเทศ โดยมีการเช่าคลังสินค้าที่มีเทคโนโลยีสูงขนาดกว่า 2 พัน ตร.ม.ในการเก็บสินค้า และบริการด้วยระบบที่ทันสมัย ขณะที่ลูกค้าหลักคือ โรงพยาบาลภาครัฐกว่า 300 แห่ง โรงพยาบาลเอกชนและคลีนิกกว่า 100 แห่ง นับเป็น 1 ใน 3 ของโรงพยาบาลและคลีนิกทั้งประเทศ
ทั้งนี้บริษัทมีแผนนำเงินที่ระดมทุนจากการเสนอขายหุ้น IPO จำนวน 80 ล้านหุ้น ราคาเสนอขายหุ้นละ 3 บาท รวม 240 ล้านบาท มาใช้ในการขยายธุรกิจและลดภาระต้นทุนทางการเงินภายในปี 60 โดยจะใช้เป็นเงินทุนหมุนเวียนในการดำเนินธุรกิจ 174.59 ล้านบาท เพื่อรองรับการขยายการจำหน่ายสินค้าของบริษัท และการเพิ่มการจำหน่ายสินค้าสำหรับการดูแลผู้ป่วยและผู้สูงอายุ ตลอดจนการขยายฐานลูกค้าไปยังต่างประเทศ ทั้งเมียนมา ลาว กัมพูชา และเวียดนาม รวมทั้งใช้ก่อสร้างอาคารสำนักงานแห่งใหม่และโชว์รูมสินค้า 50 ล้านบาท
นอกจากนั้น หลังจากบริษัทมีทุนหมุนเวียนมากขึ้น บริษัทก็มีแผนจะเพิ่มการว่าจ้างผลิตสินค้า (OEM) จากผู้ผลิตในประเทศที่มีศักยภาพ ซึ่งมีหลายรายที่เป็นผู้ผลิตสินค้าคุณภาพส่งออก ซึ่งจะช่วยให้อัตรากำไรของบริษัทดีขึ้นด้วย